**บทสรุปผู้บริหาร**

มหาวิทยาลัยราชภัฏราชนครินทร์ เป็นมหาวิทยาลัยราชภัฏ 1 ใน 38 แห่ง ซึ่งมีส่วนในการพัฒนาเศรษฐกิจ สังคม และทรัพยากรมนุษย์ ในระดับชุมชนท้องถิ่นซึ่งเป็นรากฐานสำคัญของการพัฒนาประเทศ โดยมีการทำงานในพื้นที่ร่วมกับภาครัฐ ภาคเอกชน และภาคประชาสังคมในพื้นที่จังหวัดฉะเชิงเทรา ชลบุรี และระยอง โดยมีเป้าหมายที่สำคัญ คือ การมุ่งพัฒนามหาวิทยาลัยราชภัฏราชนครินทร์ให้เป็น “มหาวิทยาลัยชั้นนำรับใช้สังคมของภาคตะวันออกเพื่อสร้างนวัตกรรมสู่การพัฒนาที่ยั่งยืน” ภายใต้ความเชื่อมโยงกับยุทธศาสตร์ชาติ ระยะ 20 ปี (พ.ศ. 2561-2580) ซึ่งเป็นแผนแม่บทหลักของการพัฒนาประเทศ แผนแม่บทภายใต้ยุทธศาสตร์ชาติ แผนการศึกษาแห่งชาติ 20 ปี (พ.ศ. 2560-2579) โดยเฉพาะ ยุทธศาสตร์ที่ 2 การผลิตและพัฒนากำลังคน การวิจัย และนวัตกรรม เพื่อสร้างขีดความสามารถในการแข่งขันของประเทศ และยุทธศาสตร์ที่ 6 การพัฒนาประสิทธิภาพของระบบบริหารจัดการศึกษา แผนอุดมศึกษาระยะยาว 20 ปี (พ.ศ. 2561-2580) ยุทธศาสตร์การอุดมศึกษา วิทยาศาสตร์ วิจัย และนวัตกรรม เพื่อการพัฒนา พ.ศ. 2563-2570 (4 Platforms) แผนพัฒนาเศรษฐกิจและสังคมแห่งชาติ ฉบับที่ 13 (พ.ศ. 2566-2570) ซึ่งมีเป้าหมายการพัฒนาให้คนไทยได้รับการศึกษาที่มีคุณภาพสูงตามมาตรฐานสากล และสามารถเรียนรู้ด้วยตนเองอย่างต่อเนื่อง ยุทธศาสตร์มหาวิทยาลัยราชภัฏเพื่อการพัฒนาท้องถิ่นตามพระบรมราโชบาย ระยะ 20 ปี (พ.ศ. 2560-2579) ที่มุ่งเน้น “การผลิตบัณฑิตที่มี อัตลักษณ์ มีคุณภาพ มีสมรรถนะ และเป็นสถาบันหลักที่บูรณาการองค์ความรู้สู่นวัตกรรมในการพัฒนาท้องถิ่นเพื่อสร้างความมั่นคงให้กับประเทศ” แผนปฏิบัติการเชิงยุทธศาสตร์ (Strategic Action Plan) มหาวิทยาลัยราชภัฏ ระยะ 5 ปี (พ.ศ. 2566-2570) เพื่อใช้เป็นกรอบแนวทางการดำเนินงานและพัฒนาข้อริเริ่มสำคัญของกลุ่มมหาวิทยาลัยราชภัฏในการสร้างผลกระทบเชิงประจักษ์ ยกระดับศักยภาพเศรษฐกิจและสังคม ชุมชนท้องถิ่นที่สอดคล้องกับความหลากหลายของแต่ละภูมิภาคของประเทศ บริบทมหาวิทยาลัยในกระทรวงการอุดมศึกษา วิทยาศาสตร์ วิจัยและนวัตกรรม และแผนงานพัฒนาระเบียงเศรษฐกิจภาคตะวันออก (พ.ศ. 2560-2564) ซึ่งมหาวิทยาลัยราชภัฎราชนครินทร์มีบทบาทสำคัญในการพัฒนาศักยภาพกำลังแรงงานที่ตอบสนองนโยบายดังกล่าว รวมทั้งการปรับโครงสร้างของประเทศไปสู่ประเทศไทย 4.0 ที่มุ่งสู่ “ความมั่นคง มั่งคั่ง และยั่งยืน”

กระบวนการจัดทำแผนปฏิบัติราชการ มหาวิทยาลัยราชภัฏราชนครินทร์ ระยะ 5 ปี (พ.ศ. 2564-2568) (ทบทวนปี พ.ศ. 2567-2570) เป็นฉบับปรับปรุงเพื่อพัฒนากลยุทธ์ให้สามารถนำมหาวิทยาลัยสู่การเป็นมหาวิทยาลัยรับใช้สังคมชั้นนำของภาคตะวันออกเพื่อสร้างนวัตกรรมสู่การพัฒนาที่ยั่งยืน และปรับปรุงเป้าหมายและตัวชี้วัดที่แสดงถึงการดำเนินงานที่มีคุณภาพและสร้างการเปลี่ยนแปลง (Impact) ทั้งในด้านการเป็นมหาวิทยาลัยเพื่อการพัฒนาท้องถิ่นและการพลิกโฉมของมหาวิทยาลัยตามการจัดกลุ่มสถาบันอุดมศึกษา (Reinventing University) ตลอดจนสอดรับกับการเปลี่ยนแปลงและความต้องการ ของชุมชนท้องถิ่น ทั้งนี้ในกระบวนการทบทวนแผนมหาวิทยาลัยฯ มุ่งเน้นการมีส่วนร่วมโดยได้เปิดโอกาสให้ผู้บริหารระดับสูง ผู้บริหารระดับคณะ/หน่วยงาน บุคลากรสายวิชาการ และบุคลากรสายสนับสนุน โดยมีผู้ทรงคุณวุฒิจากสถาบันคลังสมองของชาติ สนับสนุนกระบวนการและเครื่องมือในการจัดประชุมเชิงปฏิบัติการเพื่อทบทวนแผนมหาวิทยาลัยฯ

แผนปฏิบัติราชการมหาวิทยาลัยราชภัฏราชนครินทร์ ระยะ 5 ปี พ.ศ. 2564-2568 (ทบทวนปี พ.ศ. 2567-2570) กำหนดกรอบแนวทางการดำเนินงานของมหาวิทยาลัยตามพันธกิจเพื่อให้บรรลุวัตถุประสงค์ และเป้าหมายตามยุทธศาสตร์ ซึ่งประกอบด้วย 4 ยุทธศาสตร์ 7 เป้าประสงค์ 11 กลยุทธ์ 43 ตัวชี้วัด และ 40 โครงการหลัก โดยภายใต้กรอบการดำเนินงานดังกล่าวนำไปสู่การขับเคลื่อนมหาวิทยาลัยโดยมีจุดเน้นเชิงยุทธศาสตร์ดังนี้

**ยุทธศาสตร์ที่ 1 การพัฒนาท้องถิ่น** พัฒนาชุมชนท้องถิ่นด้วยศักยภาพและความเชี่ยวชาญ ของมหาวิทยาลัย ทั้งด้านการวิจัย บริการวิชาการ และการทำงานร่วมกับภาคีเครือข่ายในการเสริมสร้างความเข้มแข็ง การพัฒนาศักยภาพบุคลากร/กำลังคนเพื่อรองรับการพัฒนาพื้นที่และแนวโน้มการพัฒนาในอนาคต การพัฒนาและยกระดับผลิตภัณฑ์ชุมชนที่เป็นอัตลักษณ์ท้องถิ่นตามความต้องการของตลาด (Demand Driven) การสร้างเศรษฐกิจฐานรากและการพัฒนาผู้ประกอบการตามแนว BCG Economy Model ตลอดจนการสร้างนวัตกรชุมชนเพื่อสร้างความสามารถในการบริหารจัดการตนเองของชุมชนท้องถิ่น และการสร้างพื้นที่การเรียนรู้

**ยุทธศาสตร์ที่ 2 การผลิตและพัฒนาครู** การผลิตและพัฒนาครู ให้มีสมรรถนะและทักษะ ทางวิชาชีพ ทักษะทางสังคมที่สอดคล้องกับปัจจุบันและอนาคต ด้วยการพัฒนานวัตกรรมและเทคโนโลยีด้านการศึกษาที่เหมาะสมร่วมกับภาคีเครือข่ายที่เกี่ยวข้อง การพัฒนาบัณฑิตครูเพื่อเพิ่มทางเลือกในการประกอบอาชีพที่ 2 และการพัฒนาโรงเรียนสาธิตให้เป็นต้นแบบการจัดการเรียนการสอนฐานสมรรถนะและสร้างผู้เรียนให้มีคุณลักษณะ 4 ประการตามพระบรมราโชบายรวมทั้งการพัฒนาครูที่เป็นศิษย์เก่าของให้มีศักยภาพและความก้าวหน้าทางวิชาชีพ

**ยุทธศาสตร์ที่ 3 การยกระดับคุณภาพการศึกษา** การผลิตบัณฑิตที่มีฐานสมรรถนะตรงกับความต้องการในการพัฒนาพื้นที่และแนวโน้มการพัฒนาในอนาคต โดยการจัดการเรียนรู้จากประสบการณ์ การปฏิบัติในสภาพจริงร่วมกับภาคีเครือข่ายที่เกี่ยวข้อง การพัฒนานักศึกษาให้เป็นนวัตกรตามศาสตร์พระราชา พัฒนานักศึกษาให้มีทักษะทางสังคม (Soft Skill) และคุณลักษณะ 4 ประการ ตามพระบรม-ราโชบายโดยใช้กระบวนการวิศวกรสังคม และการส่งเสริมบัณฑิตของมหาวิทยาลัยให้มีบทบาทและส่วนสำคัญในการพัฒนาสังคม ชุมชนท้องถิ่น รวมทั้งการส่งเสริมการเรียนรู้ตลอดชีวิต สำหรับคนทุกช่วงวัย

**ยุทธศาสตร์ที่ 4 การพัฒนาระบบบริหารจัดการ** การพัฒนามหาวิทยาลัยสู่องค์กรที่มีการดำเนินการที่เป็นเลิศและรองรับการเปลี่ยนแปลง การเป็นมหาวิทยาลัยรับใช้สังคมเพื่อการพัฒนาสังคม ชุมชนท้องถิ่นอย่างยั่งยืน การพัฒนาบุคลากรให้มีศักยภาพและความก้าวหน้าทางอาชีพ และการพัฒนาระบบนิเวศ (Ecosystems) ที่สนับสนุนการเรียนรู้และการปฏิบัติงาน รวมทั้งการทำงานร่วมกันระหว่าง 38 มหาวิทยาลัยราชภัฏในการพัฒนาองค์กรสู่ Digital Organization

อนึ่งความสำเร็จของการแปลงยุทธศาสตร์ของแผนปฏิบัติราชการ มหาวิทยาลัยราชภัฏ ราชนครินทร์ ระยะ 5 ปี พ.ศ. 2564-2568 (ทบทวนปี พ.ศ. 2567-2570) ไปสู่การปฏิบัติมีปัจจัยสำคัญหลายประการ ประกอบด้วยความชัดเจนของแผน การรับรู้ ความเข้าใจ ความรู้สึกเป็นเจ้าของ และการมีส่วนร่วมของประชาคมในมหาวิทยาลัย ดังนั้นการขับเคลื่อนแผนปฏิบัติราชการให้บรรลุเป้าหมายจึงต้องดำเนินการควบคู่กับการจัดสรรงบประมาณที่มีประสิทธิภาพ มีระบบติดตาม กำกับ และการประเมินผล กลยุทธ์สำคัญในการนำแผนไปสู่การปฏิบัติ ประกอบด้วย 4 กลยุทธ์สำคัญ คือ 1) กลยุทธ์การให้ข้อมูลข่าวสาร (Information Strategies) 2) กลยุทธ์การอำนวยความสะดวก (Facilitation Strategies) 3) กลยุทธ์การกำกับควบคุม (Regulatory Strategies) และ 4) กลยุทธ์การให้สิ่งเสริมแรง (Incentives Strategies) ภายใต้การติดตาม กำกับของคณะผู้บริหารที่รับผิดชอบในแต่ละยุทธศาสตร์ และคณะกรรมการติดตาม กำกับ และประเมินผล

แผนปฏิบัติราชการ มหาวิทยาลัยราชภัฏราชนครินทร์ ระยะ 5 ปี (พ.ศ. 2564-2568) (ทบทวน ปี พ.ศ. 2567-2570) ฉบับนี้ได้ผ่านความเห็นชอบจากสภามหาวิทยาลัยราชภัฏราชนครินทร์ ในคราวประชุมครั้งที่ 9/2567 เมื่อวันที่ 10 สิงหาคม 2567